太平印歌
作者：張鎡
朝代：宋

paragraphs: 修溪檢校閒桃李，暗記蒼苔唯屐齒。
野鴛時看立汀沙，个字分明尤足喜。
金駝銀鼻豈關念，夢月當窗印寒水。
閨門瓜戍忽臨期，交與銅章令滌視。
篆文春蚓紅縈纏，背刻太平興國年。
因記太宗全盛日，車書萬里恢山川。
吳王納地初改郡，錢塘國勢猶依然。
治中選任不輕予，縱受往往皆前賢。
顧我何人來冒綴，迂愚縮朒仍孤顇。
買臣雖陋會稽懷，靖節殊慙彭澤棄。
職分猶得按西湖，岸址防侵除葑穢。
汎舟何事最官况，屬玉鵁鶄總徒隸。
無煩移牒水仙王，徑寫新篇就印章。
給露洗開千樹色，支風吹發萬荷香。
持歸桂隠真堪樂，世界清凉似巖壑。
更將此印印渠詩，是我前生那得知。